Дарэчы, у нашай краіне робяцца пэўныя крокі ў гэтай сферы. У Акадэміі паслядыпломнай адукацыі праводзяцца семінары па медыяадукацыі. У канцы чэрвеня — пачатку ліпеня на базе Альхоўскай сярэдняй школы Астравецкага раёна адбыўся традыцыйны летнік “Альхоўка” — мэтавае павышэнне кваліфікацыі настаўнікаў і метадыстаў па тэме “Фарміраванне медыяграматнасці настаўнікаў і вучняў” (падрабязна пра летнік “Альхоўка” чытайце ў “Настаўніцкай газеце” за 12 ліпеня). Адметнасць такіх мерапрыемстваў не толькі ў тэме, але і ў форме і сродках правядзення: яшчэ да прыезду на курсы ўдзельнікі з дапамогай інтэрнэт-рэсурсаў (тэматычных відэа і тэкстаў) падрыхтаваліся тэарэтычна, выканаўшы заданні, атрыманыя загадзя. Таму самі заняткі былі накіраваны на фарміраванне і развіццё практычных уменняў медыяадукацыйнай практыкі. У гэтым сэнсе для мяне як аўтара праграмы курсаў і выкладчыка надзвычай карыснай была адукацыйная паездка ў Швецыю. Запазычаныя метады і прыёмы фарміравання медыйнай граматнасці вучняў (работа з Вікіпедыяй, аналіз паведамленняў, практыка напісання тэкстаў і інш.) шырока выкарыстоўваліся і на занятках у “Альхоўцы”.